Γνωμοδότηση για την πρόταση οδηγίας του Συμβουλίου σχετικά με τη χρήση μισθωμένων οχημάτων χωρίς οδηγό στις οδικές εμπορευματικές μεταφορές () (95/C 236/11)

Στις 6 Μαρτίου 1995, το Συμβούλιο αποφάσισε να ζητήσει τη γνώμη της Οικονομικής και Κοινωνικής Επιτροπής για την ανωτέρω πρόταση.

Το τμήμα μεταφορών και επικοινωνιών, στο οποίο ανατέθηκε η προετοιμασία των σχετικών εργασιών της ΟΚΕ, υιοθέτησε τη γνωμοδότησή του στις 10 Μαΐου 1995 (εισηγητής : ο κ. De Norre).

Κατά την 326η σύνοδο ολομέλειας, 31η Μαΐου και 1η Ιουνίου 1995 (συνεδρίαση της 31ης Μαΐου 1995), η ΟΚΕ υιοθέτησε ομόφωνα την ακόλουθη γνωμοδότηση.

1. Εισαγωγή

1.1. Οι οδηγίες αριθ. 84/647/ΕΟΚ και 90/398/ΕΟΚ που δημοσιεύθηκαν αντίστοιχα στην ΕΕ αριθ. L 335 της 22. 12. 1984 και L 202 της 31. 7. 1990, επιβάλλουν ως ελάχιστη υποχρέωση στα κράτη μέλη να δέχονται στο έδαφός τους την κυκλοφορία οχημάτων εμπορευματικών μεταφορών, μισθωμένων χωρίς οδηγό, για την πραγματοποίηση μεταφορών μεταξύ των κρατών μελών, εφόσον πρόκειται για αυτοκίνητα :

- με άδεια κυκλοφορίας σε ένα κράτος μέλος 7

- που οδηγούνται από οδηγό της επιχείρησης μίσθωσης 7

- που βρίσκονται στην αποκλειστική διάθεση της εν λόγω επιχείρησης κατά τη διάρκεια της μίσθωσης 7

με δικαιολογητικά που επιβάλλεται να βρίσκονται εντός των οχημάτων.

1.2. Επιπλέον, οι ισχύουσες οδηγίες επιτρέπουν στα κράτη μέλη να τηρούν δύο είδη περιορισμών :

- τα οχήματα μπορεί να μισθώνονται μόνον στο κράτος μέλος εγκατάστασης του μισθωτή 7

- τα κράτη μέλη μπορούν να αποκλείουν από το πεδίο εφαρμογής τις μεταφορές για ίδιο λογαριασμό που διεξάγονται με οχήματα ολικού επιτρεπομένου βάρους ανώτερου των 6 τόννων.

Τα κράτη μέλη έχουν έτσι τη δυνατότητα να θεσπίζουν στα εθνικά τους δίκαια όρους λιγότερο περιοριστικούς από τις οδηγίες.

1.3. Μέσω της υπό εξέταση πρότασης τα κράτη μέλη υποχρεώνονται να δέχονται στο έδαφός τους :

- τη χρήση μισθωμένων οχημάτων για ίδιο λογαριασμό, χωρίς περιορισμό του μεταφερομένου βάρους 7

- τη χρήση για τις μεταφορές μεταξύ των κρατών μελών οχημάτων που έχουν μισθωθεί σε οιοδήποτε κράτος μέλος άλλο από το κράτος μέλος εγκατάστασης του μισθωτή 7 αυτό το κράτος μέλος μπορεί εντούτοις να περιορίσει έως 2 μήνες (ή περισσότερο), την ανώτατη διάρκεια ισχύος της συμβάσεως μίσθωσης.

1.4. Η πρόταση δεν προβλέπει τη χρησιμοποίηση μισθωμένων οχημάτων για τη διεξαγωγή ενδομεταφορών (εθνικών μεταφορών που διεξάγονται από μονίμους κατοίκους της αλλοδαπής), λόγω των διαφορών που υφίστανται ακόμη μεταξύ των κρατών μελών όσον αφορά την φορολογία και τον τεχνικό έλεγχο.

2. Γενικές παρατηρήσεις

2.1. Η πρόταση πρέπει να εκτιμηθεί βάσει της συνολικής πολιτικής μεταφορών, των συνεπειών και επιπτώσεών της κυρίως στον κοινωνικό τομέα και υπό το πρίσμα των πορισμάτων της έκθεσης της ομάδας Σοφών για τις οδικές εμπορευματικές μεταφορές.

2.2. Η νέα πρόταση της Επιτροπής αιτιολογείται από την ανάγκη εναρμόνισης και απορρύθμισης της χρησιμοποίησης μισθωμένων οχημάτων χωρίς οδηγό σε ολόκληρη την Ευρωπαϊκή Ένωση.

2.3. Υπό το πρίσμα αυτό η ΟΚΕ υποστηρίζει τον στόχο της Επιτροπής και ιδιαίτερα τις αιτιολογικές σκέψεις 3 και 4 της πρότασης, που καθιστούν προφανή τα μακρο και μικροοικονομικά πλεονεκτήματα που απορρέουν από τις υπηρεσίες μίσθωσης οχημάτων.

2.4. Σε μία ενιαία αγορά, ο οδικός μεταφορέας, όπως και κάθε επιχείρηση που επιθυμεί να διαθέτει μισθωμένα οχήματα για μικρά ή μεγάλα χρονικά διαστήματα, χωρίς κατ`ανάγκη να αγοράζει το εν λόγω όχημα ή να το αποκτά με χρηματοδοτική μίσθωση, πρέπει να είναι σε θέση να εκμεταλλεύεται άνευ περιορισμών όλες τις δυνατότητες που προσφέρει η αγορά μίσθωσης οχημάτων.

2.5. Όπως έχει ήδη επισημανθεί στη γνωμοδότηση της 28ης Μαρτίου 1990 για την πρόταση προγενέστερης οδηγίας σχετικά με το ίδιο θέμα, η ΟΚΕ υπενθυμίζει ότι οι δυνατότητες αυτές αφορούν όλα τα είδη εξοπλισμού τα οποία ζητούν οι μισθωτές να διατίθενται και να συντηρούνται από τους εκμισθωτές.

2.6. Η δραστηριότητα μίσθωσης οχημάτων συνίσταται στη διάθεση μεταφορικών μέσων αναλόγων προς τη ζήτηση. Πρόκειται, επομένως, για δραστηριότητα που διαφέρει από τις μεταφορές. Οι χρήστες ζητούν την απελευθέρωσή της σε όλα τα κράτη μέλη της Ευρωπαϊκής Ένωσης.

2.7. Η ΟΚΕ θεωρεί ότι η υπό εξέταση πρόταση οδηγίας συμβάλλει μερικώς μόνον στο στόχο εναρμόνισης και απορρύθμισης της αγοράς μισθωμένων οχημάτων στις οδικές εμπορευματικές μεταφορές.

Πράγματι, η κατάργηση του άρθρου 3 παράγραφος 1 των ισχυουσών οδηγιών θα περιόριζε το πεδίο εφαρμογής της νέας οδηγίας στη χρήση μισθωμένων οχημάτων για την πραγματοποίηση μεταφορών μεταξύ κρατών μελών.

2.8. Η ΟΚΕ διερωτάται πώς τα κράτη μέλη θα διασφαλίσουν την τήρηση του εδαφίου 5β του άρθρου 2, που προβλέπει ότι θα πρέπει να εξακριβώνεται εάν το μισθωμένο όχημα οδηγείται από τον μισθωτή ή από οδηγό που είναι στην υπηρεσία του μισθωτή. Αυτή η εξακρίβωση είναι απαραίτητη, δεδομένου ότι το όχημα μπορεί να μισθωθεί σε οιοδήποτε κράτος μέλος, όποιες και αν είναι οι διαφορές στο μισθολογικό κόστος. Όπως έχει ήδη αναφέρει σε προηγούμενη γνωμοδότησή της, η ΟΚΕ « εμμένει στη σημασία της εν λόγω διάταξης και κυρίως στην ανάγκη επαγρύπνησης, προκειμένου η μίσθωση να μην ευνοήσει την ανάπτυξη της πρόσκαιρης εργασίας ».

2.9. Βάσει των ανωτέρω, η ΟΚΕ συνιστά εναρμόνιση των ελέγχων στον τομέα αυτόν, με κίνδυνο να αναπτυχθούν φαινόμενα αθέμιτου ανταγωνισμού.

2.10. Τέλος, η ΟΚΕ εκτιμά το γεγονός ότι η υπό εξέταση πρόταση παρουσιάζεται ως νέα διατύπωση των ισχυουσών νομοθετικών ρυθμίσεων, πράγμα που θα καταστήσει σαφέστερα τα κείμενα.

3. Ειδικές παρατηρήσεις

3.1. Η ΟΚΕ επικροτεί την κατάργηση του άρθρου 3 παράγραφος 2 των ισχυουσών οδηγιών, βάσει της οποίας τα κράτη μέλη δεν θα μπορούν στο εξής να περιορίζουν τη χρήση για ίδιο λογαριασμό μισθωμένων οχημάτων μόνον στα οχήματα χαμηλού μεταφερομένου βάρους.

3.2. Με την επιφύλαξη των όσων αναφέρονται στο σημείο 2.8, η ΟΚΕ επικροτεί επίσης τα νέα άρθρα 3 και 5. Συνεπεία των άρθρων αυτών ένα κράτος μέλος δεν θα μπορεί πλέον να αντιτάσσεται στη μίσθωση οχημάτων σε οιοδήποτε κράτος μέλος της Ευρωπαϊκής Ένωσης εκ μέρους μιας επιχείρησης εγκατεστημένης στην Ευρωπαϊκή Ένωση, όποιο και αν είναι το κράτος μέλος εγκατάστασής της, για διεξαγωγή μεταφορών μεταξύ κρατών μελών.

3.3. Εν κατακλείδι, η ΟΚΕ διαπιστώνει ότι η νέα οδηγία δεν μεταβάλλει διόλου τις περιοριστικές διατάξεις που αφορούν την προσωρινή εισαγωγή μισθωμένων οχημάτων (κατά κανόνα 6 μήνες).

Βρυξέλλες, 31 Μαΐου 1995.

Ο Πρόεδρος της

Οικονομικής και Κοινωνικής Επιτροπής

Carlos FERRER

() ΕΕ αριθ. C 80 της 1. 4. 1995, σ. 9.